**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.06.2018, ora 08.00 – 04.06.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.06.2018, ora 07.00**

**RÂURI**

**Debitele au fost în creştere,** ca urmare a precipitaţiilor căzute în interval şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Mureș, Bega, Timiş, Bârzava, Moraviţa, Caraş, Nera, Cerna, Trotuș, Bistrița, Moldova, Suceava, bazinele superioare ale râurilor: Jiu, Argeș, Ialomița, Buzău, bazinele superioare și mijlocii ale Crișurilor, Oltului, cursul superior și mijlociu al Prutului și relativ staționare pe celelalte râuri.

Creșteri de niveluri și debite ca urmare a precipitațiilor căzute în interval sub formă de aversă s-au mai înregistrat și pe unele râuri din Dobrogea.

În interval s-a situat peste **COTA DE ATENȚIE** râul Monoroștia la stația hidrometrică Monoroștia (200+68)-jud.AR.

Debitele se situează, în general, la valori cuprinse între 30-50% din mediile multianuale lunare, mai mici (sub 30% din normalele lunare) pe râurile din bazinele hidrografice: Iza, Tur, Lăpuş, Crasna, Târnave, pe afluenţii Oltului superior şi mijlociu, pe unii afluenţi ai Argeşului superior, pe râurile din bazinul Siretului şi Prutuluişi mai mari (60-90% din normalele lunare) în bazinul Jiului şi pe râurile din Dobrogea (peste 100% din normalele lunare).

În interval au fost emise nouă **ATENŢIONĂRI HIDROLOGICE** pentru fenomene imediate.

**Debitele vor fi, în general, în creştere** datorită precipitaţiilor prognozate şi propagării, exceptând râurile din bazinele superioare Vișeu, Iza, Tur, Lăpuș, Someș, Crasna, Barcău, Someșul Mic, Crișuri, Mureș, Bega, Timiș, Bârzava, Moravița, Caraș, Nera, Cerna, Trotuș, Bistrița, Moldova, Suceava, unde vor în scădere și râurile din bazinele hidrografice: Vedea, Putna, Rm. Sărat, Bârlad, afluenții Prutului și râurile din Dobrogea, bazinele mijlocii și inferioare ale Jiului, Argeșului, Ialomiței, Buzăului, bazinul inferior al Oltului, cursul inferior al Prutului, unde vor fi relativ staționare.

Sunt posibile scurgeri importante pe versanţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri din sudul, centrul țării, precum și zonele de deal şi munte ca urmare a precipitaţiilor prevăzute sub formă de aversă, izolat mai însemnate cantitativ.

**DUNĂRE**

Debitul la intrarea în ţară (secţiunea Baziaş) în intervalul 03.06 – 04.06.2018 a fost staţionar, având valoarea de 4.500 m3/s, sub media multianuală a lunii iunie (6400 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi staţionar (4.500 m3/s).**

În aval de Porţile de Fier debitele vor fi relativ staţionare pe sectorul Gruia – Calafat şi în scădere pe sectorul Bechet - Tulcea.

**2.** **Situaţia meteorologică în intervalul 03.06.2018, ora 09.00 – 04.06.2018, ora 06.00**

**ÎN ŢARĂ**

**A.N.M.** a emis în data de 03.06.2018, ora 14.00, **o Informare Meteorologică, nr. 32, astfel:**

**INFORMARE Meteorologică:**

valabilă în intervalul **03.06.2018, ora 23.00 – 04.06.2018, ora 21.00,** vizând **manifestări de instabilitate atmosferică,** conform căreia: În intervalul menționat, vor fi perioade cu instabilitate atmosferică accentuată în sudul și centrul țării, precum și în zonele de deal și de munte. Se vor semnala averse ce vor avea și caracter torențial, frecvente descărcări electrice, intensificări de scurtă durată ale vântului care vor lua și aspect de vijelie și căderi de grindină. În restul teritoriului, astfel de fenomene se vor semnala pe arii restrânse.

În intervale scurte de timp sau prin acumulare, se vor înregistra cantități de apă ce vor depăși 15...20 l/mp și izolat 30...40 l/mp.

Aceast mesaj a fost transmis de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către:*

*Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti (42 de prefecturi)* ***- INFORMARE Meteorologică****;*

**Vremea a fost instabilă** și mai caldă decât în mod obișnuit la această dată în regiunile extracarpatice. În Banat, Crișana, Maramureș, Transilvania precum și la munte, înnorările au fost temporar accentuate, iar aversele au avut și caracter torențial, fiind însoțite de frecvente descărcări electrice și de intensificări de scurtă durată ale vântului, Trecător, în zona orașului Alba Iulia s-a semnalat vijelie. La ora încheierii acestui raport, cantitățile de apă au depășit local 15...20 l/mp și punctiform peste 40...50 l/mp, până la 68 l/mp la Brazii (jud. Arad). Izolat în zona de munte și în Crișana au fost și căderi de grindină. În restul teritoriului, cerul a fost variabil, iar fenomenele asociate instabilității atmosferice s-au semnalat îndeosebi spre seară și la începutul nopții, local în Moldova, Muntenia și Dobrogea și izolat în Oltenia. Temperaturile maxime s-au încadrat între 21 de grade la Sulina și Mangalia și 32 de grade la Slobozia, București-Filaret, Călărași, Calafat și Giurgiu, iar la ora 06.00, temperatura aerului avea valori cuprinse între 12 grade la Caransebeș și 20 de grade la Calafat și Galați.

***Observatie:*** *De ieri dimineață de la ora 06.00, au fost în vigoare 8 avertizări cod portocaliu pentru fenomene meteorologice periculoase imediate, dintre care 5 emise de SRPV Timișoara, 2 emise de SRPV Cluj și 1 emis de SRPV Sibiu, precum și 22 atenționări cod galben, emise precum urmează: 8 de SRPV Timișoara, 6 de SRPV Bacău, 3 de SRPV Constanța, 3 de CNPM București pentru Muntenia și 2 de SRPV Craiova.*

**LA BUCUREŞTI**

**Vremea a fost călduroasă și ușor instabilă.** Cerul a fost variabil cu unele înnorări, iar spre seară în unele cartiere a plouat slab. Vântul a suflat slab și moderat. Temperatura maximă a fost de 31 de grade la Afumați și Băneasa și 32 de grade la Filaret, iar la ora 06.00 se înregistrau 17 grade la Băneasa și 18 grade la Afumați și Filaret.

**3. Prognoza meteorologică în intervalul 04.06.2018, ora 09.00 – 05.06.2018, ora 09.00**

**ÎN ŢARĂ**

Vremea va fi în general instabilă cu precădere în sudul și centrul țării, precum și în zonele de deal și de munte. În special în cursul zilei, înnorările vor fi temporar accentuate și se vor semnala averse, descărcări electrice, intensificări de scurtă durată ale vântului care vor lua și aspect de vijelie și căderi de grindină. În intervale scurte de timp sau prin acumulare se vor înregistra cantități de apă ce vor depăși 15...20 l/mp și izolat 30...40 l/mp. Temperaturile maxime vor fi cuprinse între 21 de grade pe litoral și 30 de grade în Moldova, iar cele minime se vor încadra între 9 și 18 grade.

**LA BUCUREŞTI**

**Cerul va fi variabil,** cu înnorări temporar accentuate, averse, descărcări electrice și intensificări de scurtă durată ale vântului mai ales în cursul zilei. Temperatura maximă va fi de 26...27 de grade, iar cea minimă de 14...16 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului informează că, din rezultatele analizelor efectuate la data de 30.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).**

**Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc**.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.06.2018 - 03.06.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**